Р Е П У Б Л И К А Б Ъ Л Г А Р И Я

**Ч Е Т И Р И Д Е С Е Т И Ч Е Т В Ъ Р Т О Н А Р О Д Н О С Ъ Б Р А Н И Е**

*КОМИСИЯ ПО РЕГИОНАЛНА ПОЛИТИКА, БЛАГОУСТРОЙСТВО И*

*МЕСТНО САМОУПРАВЛЕНИЕ*

 **Общ законопроект**

**за изменение и допълнение на Закона местното самоуправление и местната администрация, изготвен на основание чл. 81, ал. 2 от ПОДНС въз основа на приетите на първо гласуване Законопроект за допълнение на Закона за местното самоуправление и местната администрация, № 054 – 01 – 61, внесен от Александър Ненков и група народни представители и Законопроект за изменение и допълнение на Закона за местното самоуправление и местната администрация, № 054 – 01 – 63, внесен от Искрен Веселинов, Емил Христов, Александър Ненков и Младен Шишков**

 **Проект Закон**

**за изменение и допълнение на**

**Закона за местното самоуправление и местната администрация**

(обн., ДВ, бр. 77 от 1991 г.; изм., бр. 24, 49 и 65 от 1995 г., бр. 90 от 1996 г., бр. 122 от 1997 г., бр. 33, 130 и 154 от 1998 г., бр. 67 и 69 от 1999 г., бр. 26 и 85 от 2000 г., бр. 1 от 2001 г., бр. 28, 45 и 119 от 2002 г., бр. 69 от 2003 г., бр. 19 и 34 от 2005 г., бр. 30 и 69 от 2006 г., бр. 61 и 63 от 2007 г., бр. 54 и 108 от 2008 г., бр. 6, 14, 35, 42 и 44 от 2009 г., бр. 15 и 97 от 2010 г., бр. 9 и 32 от 2011 г.; Решение № 4 на Конституционния съд от 2011 г. – бр. 36 от 2011 г.; изм., бр. 57 от 2011 г., бр. 38 от 2012 г., бр. 15 от 2013 г., бр. 1, 19 и 53 от 2014 г., бр. 39, 43 и 51 от 2016 г., бр. 9, 99 и 103 от 2017 г., бр. 7, 21, 24 и 47 от 2018 г. и бр. 79 от 2019 г. и бр. 44 от 2020 г.)

**§ 1.** В чл. 28, ал. 1 се създава изречение трето:“ По решение на общинския съвет заседанията могат да се провеждат от разстояние, като се осигурява пряко и виртуално участие при спазване на изискванията за кворум и лично гласуване.“

**§ 2.** В чл. 34 се правят следните изменения и допълнения:

1. В ал. 5 т. 3 се изменя така:

„3. да извършва дейности, които водят до нарушаване на забрана или ограничение по глава осма, раздел ІІ от Закона за противодействие на корупцията и за отнемане на незаконно придобитото имущество.“

2. В ал. 6 думите „обявяването на изборните резултати“ се заменят с „полагането на клетвата“, думите „по ал. 5“ се заменят с „по ал. 5, т. 1 и 2“ и се създава изречение второ: „Когато общински съветник има частен интерес, той е длъжен да предприеме действие за предотвратяване на конфликт на интереси по глава осма, раздел ІІІ от Закона за противодействие на корупцията и за отнемане на незаконно придобитото имущество.“

**§ 3.** В чл. 37 се правят следните изменения и допълнения:

1. Досегашния текст става ал. 1.
2. Създава се ал. 2:

„(2) За общинския съветник, включително за председателя на общинския съвет не е налице частен интерес при участие в подготовката, обсъждането и приемането на бюджета на общината и възнаграждението на кметовете, на председателя на общинския съвет и на общинските съветници.”

**§ 4.** В чл. 41, ал. 3 думите „обявяването на изборните резултати“ се заменят с „полагането на клетвата“.

**Заключителни разпоредби**

**§ 5.** В Закона за противодействие на корупцията и за отнемане на незаконно придобитото имущество (обн., ДВ, бр. 7 от 2018 г., изм. бр. 20, 21, 41 и 98 от 2018 г. и бр. 1 , 17, 79 и 83 от 2019 г.) в чл. 35 се правят следните допълнения:

1. В ал. 2 след думата „назначаването“ се добавя „съответно пред постоянна комисия на съответния общински съвет - за общинските съветници и кметовете“;

2. В ал. 3 накрая се поставя запетая и се добавя „а за общинските съветници и кметовете – от съответния общински съвет“.

 ПРЕДСЕДАТЕЛ

 НА КОМИСИЯТА ПО

 РЕГИОНАЛНА ПОЛИТИКА,

 БЛАГОУСТРОЙСТВО И

 МЕСТНО САМОУПРАВЛЕНИЕ:

 Искрен Веселинов